钦定古今图书集成/明伦汇编/官常典/第303卷 > 李默
## 钦定古今图书集成/明伦汇编/官常典/第303卷 > 李默

按《明外史》本传：“默字时言，瓯宁人。正德十六年进士。
选庶吉士。嘉靖初，改户部主事，进兵部员外郎，调吏
部，历验封郎中。真人邵元节贵幸，请封诰，默执不予。
十一年，为武会试同考官。及宴，据宾席，欲坐兵部尚
书王宪上。宪劾其不逊，谪宁国同知。屡迁浙江左布
政使。入为太常卿，掌南京国子监事。博士等官得选
科道”，自默发之。历吏部左、右侍郎，代夏邦谟为尚书。
自正德初焦芳、张彩后，吏部无侍郎拜尚书者。默出
帝特简，盖异数也。严嵩柄政，擅黜陟权。默每持己意，
嵩衔之。会推辽东巡抚，列布政使张臬、谢存儒以上。
帝问嵩，嵩言其失，夺𪐝职为民。时掌铨仅七月，帝未
尝有意弃之。明年，吏部尚书万镗罢，遂特旨复用默。
已，命入直西内，赐直庐，许苑中乘马。寻进太子少保。
未几，复命兼翰林学士。给事中梁梦龙劾默徇私，帝
为责梦龙。会大计群吏，默戒门下谢宾客，同直大臣
亦不得燕见。嵩甚恨。赵文华视师还，人莫敢抗，默气
折之。总督杨宜罢嵩。文华欲用胡宗宪，默推王诰代，
两人恨滋甚。初，文华为帝言馀倭无几，而巡按御史
周如斗以败状闻。帝疑，数诘嵩。文华谋所以自解，稔
帝喜，告讦。会默试《选人策问》，言“汉武、唐宪以英睿兴盛业，晚节用匪人而败。”遂奏默诽谤。且言：“残寇不难
灭，以督抚非人，败衄由默恨。臣劾其同乡张经，思为
报复。臣论曹邦辅，即嗾给事中夏栻、孙濬媒孽臣。延
今半载，疆事日非。昨推总督，又不用宗宪而用诰。东
南涂炭何时解？陛下宵旰忧何时释？默罪废之馀，陛
下洗瘢录用，不奉公忧国，乃怀奸，非上如此。”帝大怒，
下礼部及法司议，奏：“默偏执自用，失大臣体。所引汉、
唐事，非所宜言。”帝责礼部尚书王用宾等党护，各夺
俸三月，而下默诏狱。刑部尚书何鳌遂引子骂父，律
绞。帝曰：“《律》不著臣骂君，谓必无也。今有之，其加等斩。”
锢于狱，默竟瘐死。时三十五年二月也。默博雅有才
辨，以气自豪。同考武试，得陆炳为门生。炳贵盛，力推
毂。默由外吏骤显，有所恃，不附嵩。凡有铨除，与争可
否，气甚壮。然性褊浅，用爱憎为轩轾。颇私乡旧，以恩
威自归，士论亦不甚附之。然默既得罪，继之者吴鹏、
欧阳必进，惟视嵩父子鼻息若隶役然，吏部权尽失。
隆庆中，复官，予祭葬。万历中，赐谥《文愍》。